L-elezzjoni Presidenzjali fl-Istati Uniti – sigħat issa ssarfu f'jiem ta' stennija għal min se jmexxi l-ikbar ekonomija tad-dinja. It-taqtiegħa hija bejn il-President attwali u Repubblikan Donald Trump u l-kandidat Demokratiku Joe Biden, li kif sejrin l-affarijiet jidher miexi lejn rebħa elettorali. Kollox iżda jħoll u jorbot fuq l-istati ta' Arizona, Georgia, Nevada u Pennsylvania. F'Nevada u Arizona, Biden għandu vantaġġ żgħir fuq Trump u fl-istati ta' Georgia u Pennsylvania, qiegħed dejjem inaqqas mid-distakk bejnu u Trump. Dawn kienu elezzjonijiet li raw l-ogħla rata ta' parteċipazzjoni fl-elezzjonijiet Presidenzjali f'dawn l-aħħar 120 sena – b'kollox ivvutaw kważi 67% tal-votanti eliġibbli b'Joe Biden b'iktar 72 miljun vot tal-Amerikani huwa l-iktar kandidat Presidenzjali li kiseb voti f'kemm ilhom isiru dawn l-elezzjonijiet. Waqt l-aħbarijiet ta' TVM Brendan Zerafa li jsegwi mill-qrib l-elezzjoni Amerikana partikolarment il-kamp Demokratiku tkellem dwar l-elezzjoni fl-Amerka. Fosthom x'qed iwassal għad-dewmien fir-riżultat? Segwi l-intervista sħiħa hawn taħt: Fejn wasal l-għadd tal-voti fl-elezzjoni Presidenzjali fl-Amerika?